ทำไมต้องบอกให้ลูกหลานเริ่มลงทุนตั้งแต่ตอนนี้?
กฎของการลงทุนพื้นฐานที่จะทำให้เรารวยได้ มีอยู่แค่ 3 ตัวแปรคือ 1) เงินต้นที่ลงทุน 2) อัตราผลตอบแทน 3) ระยะเวลาที่ลงทุน  แต่ถ้าถามว่าใน 3 อย่างนี้ สิ่งไหนสำคัญสุด และทำให้คนธรรมดาๆก็รวยได้ คำตอบคือ ข้อ 3 ระยะเวลาที่เราลงทุน
29 เม.ย. 2560

กฎของการลงทุนพื้นฐานที่จะทำให้เรารวยได้ มีอยู่แค่ 3 ตัวแปรคือ
1) เงินต้นที่ลงทุน
2) อัตราผลตอบแทน
3) ระยะเวลาที่ลงทุน
แต่ถ้าถามว่าใน 3 อย่างนี้ สิ่งไหนสำคัญสุด และทำให้คนธรรมดาๆก็รวยได้ คำตอบคือ ข้อ 3 ระยะเวลาที่เราลงทุน
ข้อ 1 คนเราเลือกเกิดไม่ได้ ถ้าพ่อแม่เราไม่รวย เงินตั้งต้นของเราอาจจะน้อยกว่าคนอื่น
ข้อ 2 คนเราเก่งในแต่ละด้านไม่เหมือนกัน เราอาจจะไม่ชอบเรื่องตัวเลข ไม่ชอบเรื่องธุรกิจ เราอาจจะทำอัตราผลตอบแทนได้น้อยกว่านักลงทุนที่ฉลาดกว่า
แต่ ข้อ 3 ระยะเวลาการลงทุน ถ้าเราลงทุนได้นานกว่าคนอื่น เราอาจจะรวยกว่า คนที่พ่อรวย หรือ คนเก่ง ก็ได้
เราจะลงทุนได้นานกว่าคนอื่นได้อย่างไร?
คำตอบคือต้องเริ่มลงทุนเร็วกว่าคนอื่น หรือ ตายช้ากว่าคนอื่น
ความตายเป็นสิ่งที่กำหนดไม่ได้ ทำได้ดีที่สุดคือ ออกกำลังกาย ทานอาหารที่มีประโยชน์
แต่สิ่งที่กำหนดได้ คือ การเริ่มต้นลงทุนเร็ว
ถ้าเรายิ่งเริ่มลงทุนเร็ว ตอนเราเกษียณ เราจะยิ่งมีเงินมาก
ถ้าเราเริ่มต้นด้วยเงิน 1 แสนบาท และไม่เก่งเรื่องลงทุนเลย แต่นำเงินไปซื้อกองทุนได้อัตราผลตอบแทนเฉลี่ย 15% ต่อปี
เริ่มลงทุนอายุ 50 ปี จาก 1 แสนบาท อายุ 60 ปี เราจะมีเงิน 4 แสนบาท
เริ่มลงทุนอายุ 40 ปี จาก 1 แสนบาท อายุ 60 ปี เราจะมีเงิน 1.6 ล้านบาท
เริ่มลงทุนอายุ 30 ปี จาก 1 แสนบาท อายุ 60 ปี เราจะมีเงิน 6.6 ล้านบาท
เริ่มลงทุนอายุ 20 ปี จาก 1 แสนบาท อายุ 60 ปี เราจะมีเงิน 26.8 ล้านบาท
แล้วถ้าเราเริ่มลงทุนตั้งแต่เด็ก 10 ขวบหล่ะ?
เริ่มลงทุนอายุ 10 ขวบ จาก 1 แสนบาท อายุ 60 ปี เราจะมีเงิน 108.4 ล้านบาท
หลายคนบอกว่าเด็ก 10 ขวบ ยังไม่รู้เรื่องอะไรเลย จะไปเริ่มตั้งแต่ตอนนั้นได้ไง รอให้โตก่อนไม่ดีกว่าหรือ?
Warren Buffett นักลงทุนชื่อดังเขาเริ่มลงทุนเองตั้งแต่อายุ 11 ขวบ
แต่ถ้าลูกหลานเรายังไม่รู้เรื่องจริงๆ ก็เริ่มซื้อกองทุนให้เขาไปก่อนก็ได้
ตัวเลขที่น่าสนใจคือ
ถ้าเราเริ่มลงทุนให้ลูกหลานเราตั้งแต่แรกเกิด ด้วยเงิน 1 แสนบาท เมื่อลูกหลานเราอายุ 60 ปี
จะมีเงิน 438.4 ล้านบาท